Bonnie i Clyde
<s>Bonnie Elizabeth Parker  (1. oktobar 1910 – 23. maj 1934) i Clyde Chestnut Barrow također poznat kao  Clyde Champion Barrow (24. mart 1909 – 23. maj 1934) su bili dvoje profesionalnih kriminalaca koji su zajedno sa svojom bandom putovali središnjim dijelom SAD za vrijeme Velike depresije te izvodili pljačke i činili ubistva.</s><s>Iako najpoznatiji po pljačkama banaka, za vrijeme svoje karijere su se najviše uzdržavali pljačkama trgovina i benzinskih stanica.</s><s>Pažnju su privukli vještinom i sklonošću za korištenje oružja, te se vjeruje da su ubili najmanje devet policajaca i još nekoliko slučajnih namjernika, najčešće u nastojanju da izbjegnu hapšenje.</s><s>Njihovi pothvati su izazvali određenu pažnju javnosti, a prije svega činjenica da su Parker i Barrow bili momak i djevojka, odnosno da je Parker opisivana jednako nasilno i beskrupulozno kao Barrow.</s><s>Oboje su ubijeni u policijskoj zasjedi, a na temelju pronađenih fotografija, suvenira i drugih predmeta u njihovom skrovištu se sa vremenom počela stvarati reputacija najpoznatijeg odmetničkog tandema i jednog od najpoznatijih ljubavnih parova u američkoj historiji.</s><s>Sa vremenom ih se počelo romantizirati, a što je vrhunac dobilo u biografskom filmu Bonnie i Clyde iz 1967. godine.</s>

<s>Bonnie Parker</s>

<s>Bonnie Elizabeth Parker se rodila u mjestu Rowena kao drugo od troje djece zidara Charlesa Roberta Parkera (1884 - 1914) i šivačice Emme (Krause) Parker (1885 - 1944).</s><s>Otac joj je umro u dobi od četiri godina.</s><s>Prilikom odrastanja je u slobodno vrijeme pisala pjesme.</s><s>Prije završetka drugog razreda, u dobi od 16 godina, napustila je gimnaziju kako bi se udala za Roya Thorntona, mladića koji je zbog sklonosti kriminalu i boravcima u zatvoru često bio odsutan.</s><s>Iako se nisu vidjeli od 1929. godine, od njega se formalno nikada nije razvela, te je nosila njegov vjenčani prsten u trenutku smrti.</s><s>Nakon što ju je Thornton konačno napustio, doselila se u Dallas gdje je radila kao konobarica.</s>

<s>Clyde Barrow</s>

<s>Clyde Chestnut Barrow se rodio u siromašnoj farmerskoj porodici, kao peto od sedmoro djece Henryja Basila Barrowa (1874 – 1957) i Cumie Talithe Walker (1874 – 1942).</s><s>Odrastao je zapadnom predgrađu Dallasa, ispočetka u napuštenom vagonu, a potom pod šatorom.</s><s>Prvi put je uhapšen 1926. godine nakon što nije na vrijeme vratio iznajmljeni automobil.</s><s>Nešto kasnije je zajedno s bratom Buckom uhapšen zbog posjedovanja ukradenih purana.</s><s>Iako je periodu od 1927. do 1929. bio zaposlen, također je povremeno pljačkao trgovine, krao automobile i obijao sefove.</s><s>1928. i 1929. je u nekoliko navrata hapšen, prije nego što je u aprilu 1930. poslan na izdržavanje kazne na zatvorskoj farmi Eastham.</s>

<s>Prilikom boravka na zatvorskoj farmi, Barrow je jednog od zatvorenika željetznom cijevi pretukao na smrt, a za što je motiv bilo učestalo seksualno napastvovanje.</s><s>Barrowu je to bilo prvo ubistvo, ali za njega nije odgovarao, jer je jedan od zatvorenika, već ranije osuđen na doživotni zatvor, pristao preuzeti krivnju.</s><s>U nastojanju da izbjegne težak fizički rad, Barrow je jednog od svojih su-uznika nagovorio da mu sjekirom odsiječe dva nožna prsta, a zbog čega je kasnije do kraja života šepao.</s><s>Upravo u tom trenutku je njegova majka od vlasti uspjela ishoditi uvjetni otpust, temeljem koga je iz zatvora pušten samo šest dana kasnije 2. februara 1932. godine.</s>

<s>Izvori</s>

<s>Vanjske veze</s>

<s>FBI files on Bonnie and Clyde, covering 1933-1944
 The Poems of Bonnie Parker
 Unauthenticated Barrow letter to Henry Ford
 The Clyde Barrow Gang collection from the Dallas Police Department Archives</s>

<s>Kriminalci</s>

